Návrh na vymenovanie zástupcu SR v Európskej komisii pre demokraciu prostredníctvom práva

	Európska komisia pre demokraciu prostredníctvom práva (ďalej len „Benátska komisia“ alebo „komisia“) vznikla 10. mája 1990 prijatím Rezolúcie Výboru ministrov Rady Európy (90) 6 o Parciálnej dohode o zriadení Európskej komisie pre demokraciu prostredníctvom práva. Dňa 21. februára 2002 Výbor ministrov Rady Európy prijal Rezolúciu (2002) 3, ktorou modifikoval štatút komisie a umožnil prístup k dohode aj pre nečlenské štáty Rady Európy.

Benátska komisia je nezávislý poradný orgán Rady Európy, ktorý spolupracuje s členskými štátmi Rady Európy i zainteresovanými nečlenskými štátmi, medzinárodnými organizáciami a orgánmi, pričom svoju činnosť zameriava na vytváranie právnych záruk pre rozvoj demokracie, podporu právneho štátu a posilnenie znalosti právnych systémov účastníckych štátov.

	Osobitne významnou súčasťou práce komisie je jej nezávislá výskumná činnosť, ktorej výsledkom môžu byť štúdie, návrhy zásad pre tvorbu nových právnych predpisov a medzinárodných zmlúv. Komisia sa vo zvýšenej miere venuje ústavnoprávnym otázkam. Každý návrh komisie môže byť predmetom diskusie a byť prijatý v niektorom zo štatutárnych orgánov Rady Európy.

	Komisia je zároveň oprávnená na základe požiadavky orgánov Rady Európy (Výboru ministrov, Parlamentného zhromaždenia, Kongresu miestnych a regionálnych samospráv), generálneho tajomníka alebo členského štátu a v rámci svojho mandátu podávať odborné stanoviská. 

	Komisia ako expertný orgán je zložená z medzinárodne uznávaných odborníkov, ktorí majú skúsenosti v oblasti demokratických inštitúcií a zaslúžili sa o prínos v rozvoji práva a politických vied. Experti sú nezávislí a  nesmú prijímať žiadne inštrukcie.

	V zmysle štatútu v Benátskej komisii pôsobí za každý členský štát jeden člen a jeden náhradník. Menuje ich členský štát, procedúra vymenovania je jeho vnútornou záležitosťou. Funkčné obdobie člena a jeho náhradníka sú štyri roky. 

Pracovnými jazykmi komisie sú anglický a francúzsky jazyk.

	Vláda Slovenskej republiky na zasadnutí dňa 22. júna 1993 uznesením č. 433/1993 vyslovila súhlas s pridružením Slovenskej republiky k Parciálnej dohode o zriadení Európskej komisie pre demokraciu prostredníctvom práva. Týmto uznesením zároveň vymenovala za zástupcu Slovenskej republiky v komisii doc. JUDr. Jána Klučku, CSc. 

	Vláda SR postupovala rovnako i v prípade druhého zástupcu a uznesením č. 1014/2004 z 27. októbra 2004 vymenovala za zástupcu Slovenskej republiky v Benátskej komisii m. prof. JUDr. Jána Mazáka, PhD. Členstvo v komisii Jánovi Mazákovi zaniklo dňa 1. apríla 2007 na základe jeho vlastnej rezignácie.

	Ministerstvo zahraničných vecí SR predkladá návrh vymenovať na uvoľnené miesto zástupcu SR v Benátskej komisii JUDr. Ivettu Macejkovú, predsedníčku Ústavného súdu SR. Vymenovanie náhradníka je na základe uznesenia vlády SR č. 524/2000 zo 6. júla 2000 v kompetencii ministra zahraničných vecí, a preto nie je predmetom tohto materiálu.